  Виталий Пронин Алнаш ёросысь Блатгуртын улӥсьёсты 2007-тӥ арын шимес ивор зуркатӥз: 5-тӥ классын дышетскись Владик Лекомцев суйтэк кылиз. Аръёс ортчыса, со учыр сярысь вунэтыны ӧдъязы, нош егит мурт ас быгатонлыкъёсыныз быдэс дуннеез паймытъяны кутскиз.Атаез сьӧры тракторен ужаны ветлэм нуналзэ Владик вунэтыны тырше. Вӧсь луыны шедемез бере тросэз куалектӥзы: ма кароз табере пияш, солэн вань улонэз азьпалан на ук! Нош Владик ӧз ыштӥськы, ӵыжы-выжыоссэ буйгатӥз: пыдъёсы вань.Покчи классъёсын дышетскыкуз ик, пияш яратэ вал спортэн эшъяськыны. Вордскем гуртаз школа ӧй вал бере, пичиысен ик сьӧрло дышетскыны мынӥз. Нуналлы быдэ 5 иськем ветлӥз, мынон-бертон сяменызы эшъёссы куспын ӵошатсконъёс ортчытъязы, великен ворттылӥзы. Но вӧсь луыны шедемез бере ваньмызлы выльысь дышетсконо луиз.- Пимылэн юн сямызлы туннэ но паймисько, - шуэ Владиклэн анаез Тамара Яковлевна, - ӝожтӥськыса ӧз ветлы, спортэн эшъяськыны кутскиз. Соин ӵош ачим но куасэн бызьылыны потай. Куд-ог дыръя жадьылӥз оло висьылӥз но, дыр, но мон маза ӧй сёты: пыдъёсыд вань шуиськод бере, ойдо сьӧрам - нюлэскы. Озьы нуналлы быдэ вамышен-вамышен иськемъёс люкамы.Нылпи юртын ужась Тамара Лекомцева ачиз но пинал дыръяз спортэн эшъяськем. Солэн куасэн бызьылонъя 1-тӥ разрядэз вань. Анаез сьӧры уйиськыкуз, Владик усьылӥз, озьы ке но шуг-секытъёсты вормиз. Та вакытэ со Россиысь паралимпиецъёслэн сборноязы кутэмын, куасэн бызьылэ но биатлонын вожвылъяське. Егит арлыдыз шоры учкытэк, кылем арын ваньзэс паймытъяз, дуннеысь инвалид спортсменъёслэн кубок понна нюръяськоназы вормонъёс басьтылӥз.- Шаерамы параспорт ӧй азинскысал ке, аслым кытчы пырон инты ӧй шедьтысал, - шуэ Владислав Лекомцев. - Адӟем карисько Владимир Кононовлэсь, азьланезлы бадӟым малпанэ - Паралимпиадае шедёно. Берло дыре инвалид спортсменъёс пӧлын но куасэн бызьылӥсьёс трос. Кужмо пиос Архангельск улосын, Татарстанын но Башкортостанын. Быгатонлыкъёсме эскерисько бадӟымъёсын артэ, опыт люкано.Владислав Лекомцев туэ Алнаш шор ёзо школаез йылпумъяз. Ялан сборъёсы, ӵошатсконъёсы потаменыз сэрен парта сьӧрын толэзь сяна тодон-валан люкаса вуттымтэ. Эшъёссэ сутон вылысь, урокъёс бере кыльыса, дышетскем, нимаз курсъёсы ветлэм. Психолог-педагог луыны малпа, дышетскыны пыриз Удмурт кун университетэ.Лекомцевъёслэн семьяязы куинь пиос: Антон, Владик, Вова. Тамара Яковлевналэн потэ вал ныл вордэмез. Кузпалъёс кема ӧз малпаське, асьсэлы ныл - Милана - нылпи юртысь басьтӥзы.- Пимы быдэс Россиез данъя шуыса шумпотӥсько, гуртоос но данъясько, - шуэ Т. Лекомцева. - Озьы ке но вожъяськисьёс но шедё. Нылпи юртысь пиналъёслэн шара верамзы вань: ки-пыдмес шат тӥяно, оло, ми но данэ потомы.Эх, улонын ваньмыз выжыкылын кадь радъяськысал ке. Владик Лекомцев та вакытэ Болгарие кошкемын, дораз ик уг вуылы, нуналлы быдэ мугорзэ кыдатэ, шуг-секытъёсты вормыны дышетске, инвалидъёслы уг вожъяськы.Валентина Емельянова. Теги: Алнаш  